კრისპინ სორჰაინდო

კრისპინ ანსელმ სორჰაინდო (დ. 23 მაისი, 1931 — გ. 10 იანვარი, 2010) — დომინიკის მეოთხე პრეზიდენტი. იგი ამ თანამდებობაზე 1993 წლის 25 ოქტომბრიდან 1998 წლის 5 ოქტომბრამდე მსახურობდა.

ადრეული ცხოვრება
სორჰაინდო დაიბადა 1931 წელს სოფელ ვიეი კასეში (Vieille Case). იგი სწავლობდა ვიეი კასეს სამთავრობო სკოლაში, სადაც მამამისი დირექტორად მუშაობდა, მოგვიანებით კი სწავლა დომინიკის გრამატიკის სკოლაში განაგრძო. საჯარო სამსახურში გატარებული რამდენიმე წლის შემდეგ, იგი საზღვარგარეთ გაგზავნეს სასწავლებლად: 1956-1957 წლებში ოქსფორდის ტრინიტის კოლეჯის საზღვარგარეთის სამსახურის კურსზე, ხოლო 1963-1964 წლებში საჯარო ადმინისტრირების სამეფო ინსტიტუტში, სადაც საჯარო ფინანსების კურსი გაიარა.

პოლიტიკური კარიერა
1950 წლიდან 1973 წლამდე სორჰაინდო მსახურობდა სხვადასხვა საჯარო თანამდებობაზე, მათ შორის აღმასრულებელი და საკანონმდებლო საბჭოების მდივნად, კლერკად, რაც წინ უძღოდა ასამბლეის პალატის (House of Assembly) ჩამოყალიბებას. იგი ასევე მსახურობდა მთავარ ადმინისტრაციულ ოფიცრად, ფინანსთა სამინისტროს მთავარ მდივნად და ფინანსურ მდივნად.

1963 წელს სორჰაინდო იყო აღმოსავლეთ კარიბის სავარაუდო ფედერაციის საჯარო სამსახურის კომისიის მდივანი. იქ იგი იმედოვნებდა „პატარა რვიანის“ ერის ჩამოყალიბებას, რომელიც დასავლეთ ინდოეთის დაშლილი ფედერაციის (1958–1962) მიღმა დარჩა. 1966 წელს იგი იყო ლონდონის კონფერენციის დელეგატი, რომელმაც დომინიკას ბრიტანეთის თვითმმართველი ასოცირებული სახელმწიფოს სტატუსი მიანიჭა, რაც 1978 წელს დამოუკიდებლობის მოპოვებამდე გაგრძელდა.

სორჰაინდო ერთგული რეგიონალისტი იყო და მნიშვნელოვანი როლი ითამაშა კარიბის ზღვის აუზის ინტეგრაციის სხვადასხვა ეტაპზე. იგი წარმოადგენდა დომინიკას იმ ადრეულ კონფერენციებზე, რომლებმაც საფუძველი ჩაუყარა კარიბის თავისუფალი ვაჭრობის ასოციაციას (CARIFTA) და მის მემკვიდრეს, კარიბის გაერთიანებულ ბაზარს (CARICOM). ასევე, იგი მონაწილეობდა შეხვედრებში, რომლებმაც გზა გაუხსნა კარიბის განვითარების ბანკისა (CDB) და აღმოსავლეთ კარიბის სახელმწიფოთა ორგანიზაციის (OECS) ჩამოყალიბებას.

1973 წლიდან 1988 წლამდე სორჰაინდო მუშაობდა ბარბადოსში ბაზირებულ კარიბის განვითარების ბანკში. იქ ყოფნისას იგი სხვადასხვა პოზიციას იკავებდა, მათ შორის იყო ბანკის მდივანი, დირექტორი და ვიცე-პრეზიდენტი.

1988 წელს დომინიკაში დაბრუნების შემდეგ, მან მიიღო წინადადება და დაიკავა ასამბლეის პალატის (House of Assembly) თავმჯდომარის თანამდებობა. ამ თანამდებობაზე იგი 1989 წლიდან 1993 წლამდე, პრეზიდენტად არჩევამდე მსახურობდა. მან პრეზიდენტის ადგილზე ერთი ვადა დაჰყო, რომელიც 1998 წელს დასრულდა.

საპრეზიდენტო ვადის შემდგომი კარიერა
სორჰაინდო ერთგული რომის კათოლიკე იყო და ეკლესიას სხვადასხვა სტატუსით ემსახურებოდა. იყო ისეთი კომიტეტებისა და საბჭოების წევრი, თავმჯდომარე და პრეზიდენტი, როგორიცაა სოციალური ცენტრი, Help Age International და REACH. ამ ღვაწლის აღსანიშნავად, 1993 წელს მან მიიღო პაპის ჯილდო — წმინდა სილვესტერის ორდენის რაინდი-კომანდორის წოდება. სახელმწიფოს წინაშე გაწეული სამსახურისთვის 1969 წელს იგი ბრიტანეთის იმპერიის ორდენით დაჯილდოვდა. მას 1998 წელს ასევე გადაეცა ვენესუელის სამხედრო-საზღვაო მედალი Almirante Luis Brion  და დომინიკის საპატიო ჯილდო (Dominica Award of Honour) 2001 წელს.

გარდაცვალება
სორჰაინდო 2010 წლის 10 იანვარს, სიმსივნესთან ხანგრძლივი ბრძოლის შემდეგ გარდაიცვალა. მას დარჩა მეუღლე, რუბი ოლპორტი და ექვსი შვილი."Former head of state dies", Dominica News Online, 11 January 2010.

იხილეთ აგრეთვე
დომინიკის პრეზიდენტი

რესურსები ინტერნეტში
"Biography", Office of the President.

სქოლიო

კატეგორია:დომინიკის პრეზიდენტები
კატეგორია:დაბადებული 1931
კატეგორია:დაბადებული 23 მაისი
კატეგორია:გარდაცვლილი 2010
კატეგორია:გარდაცვლილი 10 იანვარი
კატეგორია:ბრიტანეთის იმპერიის ორდენის ოფიცრები